(vovworld)- ມີກະແສຟອງໃຫມ່ຈາກ ຍີ່ປຸ່ນ ຈະລົງທຶນເຂົ້າຫວຽດນາມ, ວິສາຫະກິດ ຍີ່ປຸ່ນ ພວມສົນໃຈເຖິງຕະຫລາດຫວຽດນາມ, ຫວຽດນາມ ແມ່ນສະຖານທີ່ລົງທຶນອັນດູດດື່ມສຳລັບບັນດາວິສາຫະກິດ ຍີ່ປຸ່ນ. ນີ້ແມ່ນສິ່ງທີ່ບັນດານັກລົງທຶນຍີ່ປຸ່ນ ໄດ້ເຕື້ອງເຖິງ ທີ່ເວທີປາໄສ, ກອງປະຊຸມສຳມະນາ ກ່ຽວກັບການຮ່ວມມືເສດຖະກິດ ລະຫວ່າງຫວຽດນາມ ແລະ ຍີປຸ່່ນຖືກຈັດຂຶ້ນໃນໄລຍະຜ່ານມາ.
ການເຄື່ອນໄຫວພົວພັນແລກປ່ຽນສິນຄ້າ ລະຫວ່າງຫວຽດນາມ ແລະ ຍີ່ປຸ່ນ ໃນຊຸມມື້ມໍ່ໆມານີ້ ໄດ້ມີບາດກ້າວພັດທະນາດີພໍສົມຄວນ. ພິເສດ ໃນປີ 2013, ຊື່ງແມ່ນປີທີ່ສອງປະເທດ ຫວຽດນາມ ແລະ ຍີ່ປຸ່ນ ສະເຫລີມສະຫລອງ 40 ປີແຫ່ງວັນສ້າງສາຍພົວພັນທາງການທູດ, ສະນັ້ນ ການຮ່ວມມືດ້ານເສດຖະກິດລະຫວ່າງ 2 ປະເທດ ຟົດຟື້ນຍິ່ງກວ່າເວລາໃດໝົດ. ສິ່ງດັ່ງກ່າວແມ່ນສະແດງໃຫ້ເຫັນຜ່ານຕົວເລກສະຖິຕິໃນປີ 2012 ແລະ ໃນ 6 ເດືອນຕົ້ນປີ 2013. ຕາມການສຳຫລວດຂອງອົງການສົ່ງເສີມການຄ້າລົງທຶນ ຍີ່ປຸນ (JETRO) ແລ້ວ, ການຄ້າສອງສົ້ນລະຫວ່າງ ຍີ່ປຸ່ນ ແລະ ຫວຽດນາມ ນັບມື້ນັບໄດ້ຮັບການເປີດກວ້າງ. ວົງເງິນສົ່ງອອກສິນຄ້າຈາກ ຫວຽດນາມ ໄປຍັງຍີ່ປຸ່ນ ບັນລຸກວ່າ 13 ລ້ານ USD ໃນປີ 2012,ໃນນັ້ນ ບັນດາປະເພດສິນຄ້າສົ່ງອອກມີການເຕີບໂຕຢ່າງແຮງຄື: ເຄື່ອງກົນຈັກ, ເຄື່ອງອາໄຫລ່, ນ້ຳມັນອາຍແກສ, ເກີບຫນັງ…. ສ່ວນບັນດາປະເພດສິນຄ້າທີ່ຫວຽດນາມ ນຳເຂົ້າຈາກ ຍີ່ປຸ່ນ ນັ້ນແມ່ນ: ເຫລັກເສດເຫລືອ, ແພໄຫມ, ເຄື່ອງອາໄຫລ່ລົດໂອໂຕ… ດ້ວຍຍອດວົງເງິນ 11,603 ລ້ານ USD. ໄລ່ຮອດເດືອນ 6/2013, ຍີ່ປຸ່ນ ມີ 1.990 ໂຄງການລົງທຶນເຂົ້າ ຫວຽດນາມ ດ້ວຍຍອດທຶນຈົດທະບຽນ ເກືອບ 33 ຕື້ USD, ຢືນອັນດັບຫນຶ່ງໃນຈຳນວນບັນດາປະເທດມີເງິນລົງທຶນໂດຍກົງຢູ່ ຫວຽດນາມ. ຍີ່ປຸ່ນ ແມ່ນນັກລົງທຶນລາຍໃຫຍ່ກວ່າໝູ່ໃນຈຳນວນ 100 ປະເທດ ແລະ ເຂດແຄ້ວນທີ່ພວມລົງທຶນຢູ່ ຫວຽດນາມ. ທ່ານ Motonobu Sato ປະທານສະຫະສະມາຄົມບັນດາວິສາຫະກິດ ຍີ່ປຸ່ນ ປະຈຳ ຫວຽດນາມ ໃຫ້ຮູ້ວ່າ:
“ພວກຂ້າພະເຈົ້າຄິດວ່າ ຫວຽດນາມ ຄືດັ່ງຄູ່ຮ່ວມມືຂອງຍີ່ປຸ່ນ, ຄືດັ່ງຄອບຄົວດຽວ. ຫວຽດນາມ ຕ້ອງການຄວາມຊ່ວຍເຫລືອຈາກຍິ່ປຸ່ນ ແລະ ກົງກັນຂ້າມ. ນັ້ນແມ່ນສາຍເຫດເຮັດໃຫ້ພວກຂ້າພະເຈົ້າຍູ້ໄວການລົງທຶນເຂົ້າຫວຽດນາມກວ່າ. ຍີ່ປຸ່ນ ແມ່ນປະເທດພັດທະນາ ແຕ່ພວກຂ້າພະເຈົ້າບໍ່ອາດກ້າວເດີນດ້ວຍຕົນເອງໄດ້. ແລະ ຫວຽດນາມ ກໍເຊັນດຽວກັນ ຢາກໄດ້ຮັບການຊ່ວຍເຫລືອຈາກ ຍີ່ປຸ່ນ. ພວກເຮົາຄວນຊອກຫາຄູ່ຮ່ວມມື. ສິ່ງດັ່ງກ່າວແມ່ນສຳຄັນທີ່ສຸດ. ພວກເຮົາຄວນຮ່ວມມືນຳກັນ.”
ເຖິງວ່າເສດຖະກິດທົ່ວໂລກຍັງປະສົບກັບຄວາມຫຍຸ້ງຍາກຫລາຍຢ່າງ ແຕ່ນັບມື້ນັບມີວິສາຫະກິດຍີ່ປຸ່ນ ຫລາຍແຫ່ງມາເປີດຫ້ອງການຫລືສາຂາ ຢູ່ ຫວຽດນາມ, ພິເສດແມ່ນຢູ່ ຮ່າໂນ້ຍ, ມີບັນດາໂຮງງານຂອງບໍລິສັດໃຫຍ່ຄື: Honda, Toyota, Yamaha Canon. ສິ່ງດັ່ງກ່າວສະແດງໃຫ້ເຫັນວ່າ: ຫວຽດນາມ ນັບມື້ນັບສາມາດຕອບສະຫນອງບັນດາເງື່ອນໄຂບຸລິມະສິດເພື່ອໃຫ້ບັນດາວິສາຫະກິດ ຍີ່ປຸ່ນ ເຂົ້າມາລົງທຶນ. ອົງການສົ່ງເສີມການຄ້າລົງທຶນ ຍີ່ປຸ່ນ (JETRO) ຫວ່າງແລ້ວນີ້ໄດ້ປະກາດໝາກຜົນ “ການສືບສວນກ່ຽວກັບສະພາບການເຄື່ອນໄຫວຂອງບັນດາວິສາຫະກິດຍີ່ປຸ່ນ ຢູ່ ອາຊີ ແລະ ທະວີບ ໂອເຊອານີ ຊື່ງສະແດງໃຫ້ເຫັນວ່າ: ມີ 65,9% ຈຳນວນວິສາຫະກິດຍີ່ປຸ່ນ ຍັງຄົງເລືອກເຟັ້ນ ຫວຽດນາມ ແມ່ນສະຖານທີ່ລົງທຶນໃນໄລຍະຈະມາເຖິງ. ສິ່ງດັ່ງກ່າວໃຫ້ເຫັນວ່າ, ວິສາຫະກິດ ຍີ່ປຸ່ນ ຍັງຄົງເຊື່ອໝັ້ນຕໍ່ສະພາບແວດລ້ອມແຫ່ງການລົງທຶນຢູ່ ຫວຽດນາມ. ທ່ານ Shinichi Wakita, ຜູ້ອຳນວຍການບໍລິສັດ Panasonic ປະຈຳ ຫວຽດນາມ ຖືວ່າ:
“ລັດຖະບານ ຫວຽດນາມ ໄດ້ຍົກສູງສະພາບແວດລ້ອມແຫ່ງການລົງທຶນໃຫ້ແກ່ບັນດາໂຄງການ FDI ແລະ ໄດ້ຮັບຫລາຍແຫລ່ງເງິນລົງທຶນໂດຍກົງຈາກບັນດານັກລົງທຶນ. ສະພາບແວດລ້ອມແຫ່ງການລົງທຶນຢູ່ ຫວຽດນາມ ໄດ້ມີການປ່ຽນແປງຢ່າງວ່ອງໄວ. ຫວຽດນາມ ບໍ່ພຽງແຕ່ກະກຽມພື້ນຖານໂຄງລ່າງດີເທົ່ານັ້ນ ຫາກຍັງສ້າງເງື່ອນໄຂສະດວກໃຫ້ແກ່ບັນດາວິສາຫະກິດອີກດ້ວຍ. ນີ້ແມ່ນວິທີດີສຸດເພື່ອຊຸກຍູ້ບັນດາວິສາຫະກິດລົງທຶນດຳເນີນທຸລະກິດຢູ່ ຫວຽດນາມ ຫລາຍກວ່າ. ຫວຽດນາມ ແມ່ນຕະຫລາດທີ່ມີຄວາມສາມາດບົ່ມຊ້ອນຫລາຍຢ່າງເພື່ອພັດທະນາ.”
ຫວຽດນາມ ມີທ່າໄດ້ປຽບຫລາຍຢ່າງກ່ຽວກັບລະບອບການເມືອງມີສະຖຽນລະພາບ, ແຫລ່ງຊັບພະຍາກອນມະນຸດອຸດົມສົມບູນ. ບັນດາວິສາຫະກິດ ຍີ່ປຸ່ນ ໃຫ້ຂໍ້ສັງເກດວ່າ: ບັນດາຂົງເຂດຄື ເຕັກໂນໂລຊີຂໍ້ມູນຂ່າວສານ, ຊອບແວ, ຂາຍຍົກ, ຂາຍຍ່ອຍບັນດາຜະລິດຕະພັນ, ເຄມີ, ສາທາລະນະສຸກ … ໃນໄລຍະຈະມາເຖິງຈະສາມາດສ້າງມູນຄ່າເສດຖະກິດສູງ. ສະນັ້ນ ໃນອະນາຄົດ, ບັນດາວິສາຫະກິດ ຫວຽດນາມ ແລະ ຍີ່ປຸ່ນ ຈະມີການສົມທົບຢ່າງຄົບຊຸດຄື: ຍູ້ແຮງການພັດທະນາອຸດສາຫະກຳສຳຮອງ, ສ້າງສະພາບແວດລ້ອມດຳເນີນທຸລະກິດຢ່າງສະດວກກວ່າອີກເພື່ອໃຫ້ວິສາຫະກິດສອງປະເທດພ້ອມກັນພັດທະນາ.